นายกรัฐมนตรี มั่นใจไทยพร้อมเปิด Test and Go รับนักท่องเที่ยวต่างชาติ เริ่มวันที่ 1 กุมภาพันธ์นี้
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มั่นใจทุกระบบของไทยมีความพร้อม ต้อนรับนักท่องเที่ยวจากต่างประเทศให้เข้ามาในประเทศไทยในรูปแบบ Test and Go อีกครั้งในวันที่ 1 กุมภาพันธ์นี้ เพื่อฟื้นฟูการท่องเที่ยวของไทยให้กลับมาได้โดยเร็วที่สุด หลังรัฐบาลตัดสินใจระงับไปเมื่อปลายปี 2564 เพราะเกิดการระบาดของโควิด-19 สายพันธุ์โอมิครอน และคาดว่าจะมีนักท่องเที่ยวต่างชาติจะเดินทางเข้ามาในประเทศไทยตลอดทั้งปี 2565 ไม่ต่ำกว่า 8 ล้านคน สร้างรายได้ 4.8 แสนล้านบาทส่วนปัญหาการลักลอบเข้าประเทศไทย นายกรัฐมนตรี ได้สั่งการกระทรวงมหาดไทย ให้กำชับผู้ว่าราชการจังหวัด แจ้งนายอำเภอให้เน้นย้ำ กำนัน/ผู้ใหญ่บ้าน ของพื้นที่ที่ติดต่อกับชายแดนของประเทศเพื่อนบ้าน หรือมีช่องทางผ่านแดนที่เป็นช่องทางธรรมชาติ คุมเข้มทุกด่านให้ระมัดระวัง ป้องกัน การลักลอบเข้าเมืองผิดกฎหมาย รวมถึงขอให้เครือข่ายสาธารณสุขในพื้นที่ ร่วมสอดส่องว่ามีบุคคลแปลกหน้าเข้ามาในพื้นที่หรือไม่ หากพบให้รีบแจ้งเจ้าหน้าที่